দীর্ঘদিন ধরে দারিদ্রের সঙ্গে লড়়াই করে অবশেষে স্বস্তির মুখ দেখলেন বধিরদের অলিম্পিক্সে অংশ নেওয়া সাম্প্রতিককালে একমাত্র বাঙালি টেবিল টেনিস খেলোয়াড় চন্দননগরের তনুজ মুখোপাধ্যায়।
প্রাক্তন ভারতীয় স্পিনার এবং ভারতীয় দলের প্রাক্তন কোচ অনিল কুম্বলের উদ্যোগে তৈরি হওয়া কোম্পানিতে টেবিল টেনিস কোচের চাকরি পেয়েছেন ২২ বছরের তনুজ। অন্ধ্রপ্রদেশের নেলোরে কুম্বলেদের সংস্থার সঙ্গে গাঁটছ়ড়া বাঁধা আছে একটি স্কুলের। সেখানে টেবিল টেনিস শিক্ষক হিসাবে মঙ্গলবার যোগ তনুজ দেবেন। চাকরির জন্য মোট সাতজনের ইন্টারভিউ নেওয়া হয়েছিল। একমাত্র প্যারা-অলিম্পিক্স খেলোয়াড় হিসাবে পরীক্ষার্থী ছিলেন তনুজ। তাঁর কোচ অম্বরীশ মুখোপাধ্যায় বললেন, ‘‘তনুজের একটা কোচিংয়ের ডিগ্রি নেওয়া আছে। আর সেটা আন্তর্জাতিক টেবিল টেনিস সংস্থা (আইটিটিএফ) স্বীকৃত। এছাড়াও এশিয়ান চ্যাম্পিয়নশিপে পাওয়া ব্রোঞ্জও চাকরি পাওয়ার ক্ষেত্রে ওকে সহায়তা করেছে।’’
উচ্ছ্বসিত তনুজও। কিন্তু সেটা শুধু চাকরি পাওয়ার জন্য নয়। স্বপ্নের অন্যতম নায়কের সঙ্গে দেখা হওয়া এবং তাঁর উৎসাহও তাঁর আনন্দের অন্যতম কারণ। নেলোর থেকে সোমবার ফোনে তাঁর মন্তব্য, ‘‘জানতাম কোম্পানির প্রতিষ্ঠাতা সদস্যদের মধ্যে অন্যতম অনিল কুম্বলে। দু’দিন আগে নেলোরে পৌঁছে সংস্থার অফিসে হঠাৎ দেখা হয়ে গেল কিংবদন্তি স্পিনারের সঙ্গে!’’ পাঁচ মিনিটের সাক্ষাৎ। তবু, মুহূর্তগুলো ভোলেননি তনুজ। বলছেন, ‘‘হাত মিলিয়ে কুম্বলে বললেন, আমার কথা উনি সংবাদমাধ্যমে জেনেছেন। এমনকী, এশিয়ান চ্যাম্পিয়নশিপে আমার ডাবলসে ব্রোঞ্জজয়ের কথাও জানেন।’’ 
চাকরি পেয়ে তনুজের মনে পড়ছিল বাবা তপন মুখোপাধ্যায়ের কথা। তাঁর বাইপাসের পর পরিবারে রোজগার থেমে গিয়েছিল। আত্মীয়দের আর্থিক সহায়তায় চলত তনুজদের সংসার। কানে যে হিয়ারিং‌ এড লাগিয়ে বোর্ডে নামেন তার দাম প্রায় ২৫ হাজার টাকা। সেটা নষ্ট হলে আর একটা হিয়ারিং এড কেনার সামর্থ্য ছিল না তনুজের। খেলোয়াড় মানলেন, কিছুটা হলেও এবার সেই লড়াই চালাতে পারবেন।
তবে, তনুজের উদ্দেশ্যে কুম্বলের আরও এক গুরুত্বপূর্ণ মন্তব্য ছিল, কোচের কাজ খেলোয়াড় তৈরি করা। তার আনন্দ আলাদা। তাতে অনুপ্রানিত তনুজের এখন স্বপ্ন ওই স্কুল থেকে ভবিষ্যতে অন্তত একজন জাতীয় খেলোয়াড় তৈরি করা!